KinderEvangelisasie - NG Kerk Somerset-Wes
"Ek en my huis, ons sal die Here dien!"
So sing die kinders uit volle bors in ons Bybelklubs en op die 2 kampe wat ons gedurende die eerste en tweede kwartaal kon hou.
Vir die Kinderevangelisieprojek is dít ons visie en gebed: Dat elkeen van die meer as 2100 kinders in die 47 Bybelklubs in skole, kleuterskole en gemeenskappe waar ons tans bevoorreg is om te werk, die Here vóluit sal dien. Dat hulle soos Josua (die lesreeks wat ons tans behandel) sal weet dat God se belofte vir elkeen van hulle is:
"Wees sterk, wees vasberade, moenie skrik nie, moenie bang wees nie, want Ek, die Here jou God, is by jou oral waar jy gaan." (Jos 1:9)
Dit is al 'n geruime tyd op ons harte dat daar 'n groot leemte is vir die bereiking van tieners, veral ook die wat uit ons Bybelklubs kom, en ons is dankbaar dat ons die afgelope tyd meer daarop kon fokus d.m.v 2 tienerklubs, uitstappies na die "LOGOS HOPE" skip in die vakansie, en ook 'n tienerkamp wat beplan word vir 22-23 Okt. Bid asb saam met ons vir standvastigheid en groei onder die tieners.
Ons is ook opgewonde oor nuwe klubleiers en kleuterskooljuffrouens in gemeenskappe met wie ons al 'n geruime tyd kon "pad stap" wat nou selfstandig lesse aanbied. Ons vertrou vir verdere geleenthede hiervoor.
Kontak ons gerus as jy graag betrokke wil raak deur:
'n Bybelklub of spesifieke kind vir gebed aan te neem.
By 'n Bybelkub betrokke te raak (Ons verskaf lesmateriaal en begeleiding)
Hulp met die kampe (bv. met logistieke reëlings, kos skenkings, borg van kinders wat dit nie kan bekostig of as groepleier)
'n Skryfbehoefte krat of van die benodighede daarvoor vir 'n Bybelklub te borg (sien lysie hier onder). Die kinders kan kunsaktwiteite doen wat dit die waarhede wat behandel is, versterk. Hul kan hulpmiddels maak wat by die huis gebruik kan word om ander te vertel en hul kan herinner aan bv. teksverse, ens. wat hul geleer het.